ORDE do 27 de novembro de 2024 pola que se concede a Cruz de bronce da Xunta de Galicia ao servizo policial, os distintivos de permanencia e as distincións honoríficas ao persoal da Unidade do Corpo Nacional de Policía adscrita á Comunidade Autónoma de Galicia e ás persoas e unidades que colaboran con ela.
Consellería de Presidencia, Xustiza e Deportes — III. Outras disposicións — 29/11/2024

No Decreto 122/2016, do 8 de setembro, polo que se regula a concesión de condecoracións, distintivos de permanencia e distincións honoríficas outorgados pola Xunta de Galicia ao persoal da Unidade do Corpo Nacional de Policía adscrita á Comunidade Autónoma de Galicia ou a persoas e institucións que colaboren con ela, establécense os requisitos, o procedemento e os efectos da concesión das condecoracións, dos distintivos de permanencia e das distincións.
A Unidade da Policía Nacional adscribiuse á Comunidade Autónoma de Galicia por Orde do 19 de xuño de 1991, do Ministerio do Interior, e comezou a desempeñar as súas funcións no mes de outubro de 1991. Durante estes anos de servizo púxose de manifesto en numerosas actuacións policiais a entrega, a profesionalidade, o valor e o compromiso dos seus membros.
Para recoñecerlle ao persoal policial o servizo continuado nesta unidade, procede outorgarlle a Cruz de bronce da Xunta de Galicia ao servizo policial ao persoal que teña acreditados 30 anos de servizo nela, sen que consten antecedentes desfavorables no seu expediente persoal. Do mesmo modo, cómpre conceder os distintivos de permanencia ao persoal da unidade que cumpre 25, 20 e 15 anos de servizo e entregarlle ao persoal da unidade que leve 2 anos de servizo efectivo nela un distintivo básico de pertenza.
Así mesmo, outórgaselle a distinción honorífica a aquelas unidades e persoas doutros corpos ou colectivos como recoñecemento á súa destacada colaboración co persoal desta unidade.
Por outra banda, de conformidade co establecido no punto 2 do artigo 8 do Decreto 122/2016, do 8 de setembro, por Acordo do Consello da Xunta de Galicia do 25 de novembro de 2021, determináronse os efectos económicos da concesión da Cruz de bronce da Xunta de Galicia ao servizo policial.
Polo exposto, de conformidade coa proposta efectuada pola Dirección Xeral de Emerxencias e Interior e co establecido no artigo 10 do citado Decreto 122/2016, do 8 de setembro,
Artigo único
1. Outorgarlle a Cruz de bronce da Xunta de Galicia ao servizo policial ao persoal que se relaciona no anexo I, por teren acreditado 30 anos de servizo na unidade, sen que consten antecedentes desfavorables no seu expediente persoal, evidenciando unha traxectoria profesional prolongada no tempo e que contribúe á dignificación, ao prestixio e recoñecemento público da función policial. Este outorgamento determina o dereito á percepción da contía económica establecida no Acordo do Consello da Xunta do 25 de novembro de 2021.
2. Concederlle os distintivos de permanencia ao persoal da Unidade do Corpo Nacional de Policía adscrita á Comunidade Autónoma de Galicia que figura nos seguintes anexos por teren cumpridos 25, 20 ou 15 anos de servizo, así como a entrega do distintivo básico de pertenza ao persoal da unidade que leve 2 anos de servizo efectivo nela:
Anexo II. Concesión dos distintivos de permanencia, coa barra azul, aos 25 anos de servizo na unidade.
Anexo III. Concesión dos distintivos de permanencia; coa barra amarela, aos 20 anos de servizo na unidade.
Anexo IV. Concesión dos distintivos de permanencia, coa barra branca, aos 15 anos de servizo na unidade.
Anexo V. Entrega dos distintivos básicos de permanencia aos 2 anos de servizo na unidade.
3. Outorgarlles a distinción honorífica ás persoas que se relacionan no anexo VI, como recoñecemento ao seu labor de especial colaboración coa unidade adscrita. Así mesmo, outórgaselle esta distinción en formato de placa á Unidad de Buceo de Ferrol (Ubufer).
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de novembro de 2024
Persoas distinguidas.
Unidades distinguidas.